作者：辛弃疾
词牌/韵律：沁园春

paragraphs: 我试评君，君定何如，玉川似之。
记李花初发，乘云共语，梅花开后，对月相思。
白发重来，画桥一望，秋水长天孤鹜飞。
同吟处，看佩摇明月，衣卷青霓。
相君高节崔嵬。
是此处耕岩与钓溪。
被西风吹尽，村箫社鼓，青山留得，松盖云旗。
吊古愁浓，怀人日暮，一片心从天外归。
新词好，似凄凉楚些，字字堪题。